CELEX: 32021D2313
Language: da
Date: 2021-12-22 00:00:00
Title: Kommissionens afgørelse (EU) 2021/2313 af 22. december 2021 om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2022 (meddelt under nummer C(2021) 9852) (Kun den bulgarske, den danske, den engelske, den estiske, den finske, den franske, den græske, den italienske, den kroatiske, den lettiske, den maltesiske, den nederlandske, den polske, den portugisiske, den rumænske, den slovenske, den spanske, den svenske, den tjekkiske, den tyske og den ungarske udgave er autentiske)

28.12.2021   
               
               
                  DA
               
               
                  Den Europæiske Unions Tidende
               
               
                  L 464/11
               
            
         KOMMISSIONENS AFGØRELSE (EU) 2021/2313
         af 22. december 2021
         om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2022
         
            
               (meddelt under nummer C(2021) 9852)
            
         
         (Kun den bulgarske, den danske, den engelske, den estiske, den finske, den franske, den græske, den italienske, den kroatiske, den lettiske, den maltesiske, den nederlandske, den polske, den portugisiske, den rumænske, den slovenske, den spanske, den svenske, den tjekkiske, den tyske og den ungarske udgave er autentiske)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2009/132/EF af 19. oktober 2009 om fastlæggelse af anvendelsesområdet for artikel 143, litra b) og c), i direktiv 2006/112/EF for så vidt angår fritagelse for merværdiafgift ved visse former for endelig indførsel af goder (1), og særlig artikel 53, stk. 1,
         under henvisning til Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (2), særlig artikel 76, stk. 1, og
         ud fra følgende betragtninger:
         
                     (1)
                  
                  
                     Ved Kommissionens afgørelse (EU) 2020/491 (3) indrømmes der fritagelse for importafgifter og merværdiafgift (moms) ved import af varer, der er nødvendige for at bekæmpe virkningerne af covid-19-udbruddet, indtil den 31. december 2021.
                  
               
                     (2)
                  
                  
                     Den 8. november 2021 konsulterede Kommissionen medlemsstaterne om, hvorvidt der var brug for en forlængelse, hvorefter Østrig, Belgien, Kroatien, Grækenland, Ungarn, Letland, Polen, Portugal, Rumænien, Slovenien og Spanien den 12. november 2021, Irland den 16. november 2021, Bulgarien, Finland, Tyskland, Italien, Malta, Nederlandene og Sverige den 17. november 2021, Estland den 18. november 2021, Danmark og Luxembourg den 19. november 2021 og Tjekkiet den 23. november 2021 anmodede om yderligere forlængelse af foranstaltningen med fritagelse for importafgifter og momsfritagelse ved import af varer (»anmodende medlemsstater«).
                  
               
                     (3)
                  
                  
                     De anmodende medlemsstaters import inden for rammerne af afgørelse (EU) 2020/491 har bidraget til, at de statslige organisationer eller organisationer, der er godkendt af de kompetente myndigheder i medlemsstaterne, har kunnet få adgang til nødvendige lægemidler og nødvendigt medicinsk udstyr og personlige værnemidler, som der er mangel på. Handelsstatistikkerne for sådanne varer viser, at den dermed forbundne import er faldende, men fortsat er betydelig og svinger i takt med efterspørgslen efter varer, der er nødvendige for at bekæmpe covid-19-pandemien. Trods den igangværende vaccination i medlemsstaterne og en række foranstaltninger, der er truffet for at forhindre spredningen af virusset, udgør antallet af covid-19-infektioner i medlemsstaterne stadig en risiko for folkesundheden. Da der i medlemsstaterne stadig rapporteres om mangel på varer, der er nødvendige for at bekæmpe covid-19-pandemien, er det nødvendigt at indrømme fritagelse for importafgifter ved import af varer til de formål, der er omhandlet i artikel 74 i forordning (EF) nr. 1186/2009, og momsfritagelse ved import af varer til de formål, der er omhandlet i artikel 51 i direktiv 2009/132/EF.
                  
               
                     (4)
                  
                  
                     De anmodende medlemsstater bør informere Kommissionen om arten og mængden af de varer, der indføres uden importafgifter og moms for at bekæmpe virkningerne af covid-19-udbruddet, om de organisationer, de har godkendt med henblik på at uddele disse varer eller stille dem til rådighed, samt om de foranstaltninger de har truffet for at forhindre, at varerne anvendes til andre formål end bekæmpelse af virkningerne af udbuddet. De anmodende medlemsstater bør sikre, at en sådan fritagelse for importafgifter og momsfritagelse anvendes korrekt i overensstemmelse med told- og momslovgivningen, og forhindre enhver form for svig, unddragelse, undgåelse eller misbrug.
                  
               
                     (5)
                  
                  
                     I betragtning af de store udfordringer, som de anmodende medlemsstater står over for, bør der indrømmes fritagelse for importafgifter og momsfritagelse for varer, der importeres fra og med den 1. januar 2022. Fritagelsen bør gælde indtil den 30. juni 2022.
                  
               
                     (6)
                  
                  
                     Medlemsstaterne blev konsulteret den 3. december 2021 i overensstemmelse med artikel 76, stk. 1, i forordning (EF) nr. 1186/2009 og artikel 53, stk. 1, i direktiv 2009/132/EF —
                  
               VEDTAGET DENNE AFGØRELSE:
         
            Artikel 1
            
               1.   Varer indføres uden importafgifter, jf. artikel 2, stk. 1, litra a), i forordning (EF) nr. 1186/2009, og fritages for merværdiafgift (moms) ved import, jf. artikel 2, stk. 1, litra a), i direktiv 2009/132/EF, forudsat at følgende betingelser er opfyldt:
               
                           a)
                        
                        
                           Varerne er bestemt til enten:
                           
                                       i)
                                    
                                    
                                       gratis uddeling af de organer og organisationer, der er omhandlet i litra c), til personer, der er smittet med eller i risiko for at blive smittet med covid-19, eller der er involveret i bekæmpelsen af covid-19-udbruddet
                                    
                                 
                                       ii)
                                    
                                    
                                       gratis tilrådighedsstillelse til personer, der er smittet med eller risikerer at blive smittet med covid-19, eller der er involveret i bekæmpelsen af covid-19-udbruddet, idet de organer og organisationer, der er omhandlet i litra c), bevarer ejendomsretten.
                                    
                                 
                     
                           b)
                        
                        
                           Varerne opfylder kravene i artikel 75, 78, 79 og 80 i forordning (EF) nr. 1186/2009 og i artikel 52, 55, 56 og 57 i direktiv 2009/132/EF.
                        
                     
                           c)
                        
                        
                           Varerne importeres med henblik på fri omsætning af eller på vegne af statslige organisationer, herunder statslige organer, offentlige organer og andre offentligretlige organer, eller af eller på vegne af organisationer, der er godkendt af de kompetente myndigheder i medlemsstaterne.
                        
                     
            
               2.   Varer indføres ligeledes uden importafgifter, jf. artikel 2, stk. 1, litra a), i forordning (EF) nr. 1186/2009, og fritages for moms ved import, jf. artikel 2, stk. 1, litra a), i direktiv 2009/132/EF, hvis de importeres med henblik på fri omsætning af eller på vegne af hjælpeenheder til dækning af deres behov i den tid, de yder katastrofehjælp til personer, der er smittet med eller risikerer at blive smittet med covid-19, eller der er involveret i bekæmpelsen af covid-19-udbruddet.
            
         
         
            Artikel 2
            Medlemsstaterne meddeler hver måned Kommissionen oplysninger om arten og mængden af de forskellige varer, der er fritaget for importafgifter og moms i henhold til artikel 1, den femtende dag i den måned, der følger efter rapporteringsmåneden.
            Senest den 31. oktober 2022 skal medlemsstaterne meddele Kommissionen følgende oplysninger:
            
                        a)
                     
                     
                        en liste over de organisationer, der er godkendt af de kompetente myndigheder i medlemsstaterne, jf. artikel 1, stk. 1, litra c)
                     
                  
                        b)
                     
                     
                        konsoliderede oplysninger om arten og mængden af de varer, der indføres uden importafgifter og moms i medfør af artikel 1
                     
                  
                        c)
                     
                     
                        en beskrivelse af de foranstaltninger, der er truffet for at sikre, at artikel 78, 79 og 80 i forordning (EF) nr. 1186/2009 og artikel 55, 56 og 57 i direktiv 2009/132/EF overholdes, hvad angår de varer, der er omfattet af nærværende afgørelse.
                     
                  
         
            Artikel 3
            Artikel 1 finder anvendelse på import til Østrig, Belgien, Bulgarien, Kroatien, Tjekkiet, Danmark, Estland, Finland, Grækenland, Tyskland, Ungarn, Irland, Italien, Letland, Luxembourg, Malta, Nederlandene, Polen, Portugal, Rumænien, Slovenien, Spanien og Sverige fra den 1. januar 2022 til den 30. juni 2022.
         
         
            Artikel 4
            Denne afgørelse er rettet til Kongeriget Belgien, Republikken Bulgarien, Den Tjekkiske Republik, Kongeriget Danmark, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Republikken Kroatien, Den Italienske Republik, Republikken Letland, Storhertugdømmet Luxembourg, Ungarn, Republikken Malta, Kongeriget Nederlandene, Republikken Østrig, Republikken Polen, Den Portugisiske Republik, Rumænien, Republikken Slovenien, Republikken Finland og Kongeriget Sverige.
            Den anvendes fra den 1. januar 2022.
         
         
            Udfærdiget i Bruxelles, den 22. december 2021.
            
               
                  På Kommissionens vegne
               
               Paolo GENTILONI
               
                  Medlem af Kommissionen
               
            
         
         
            (1)  EUT L 292 af 10.11.2009, s. 5.
         
            (2)  EUT L 324 af 10.12.2009, s. 23.
         
            (3)  Kommissionens afgørelse (EU) 2020/491 af 3. april 2020 om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2020 (EUT L 103 af 3.4.2020, s. 1).